Карціны-загадкі падобныя да шахматнага поля “Алісы ў Залюстэраччы”. Здаецца, быццам робіш просты ход, а трапляеш у іншую часавую прастору. Вядома, зашыфроўваць палотны пачалі задоўга да нас. Як распавёў у сваёй апошняй стужцы “Начны дазор” містыфікатар Пітэр Грынуэй, нават вялікі Рэмбрант у, падавалася б, простым калектыўным партрэце схаваў інтрыгуючую дэтэктыўную гісторыю. Розніца з сучаснымі мастакамі тут у адным: мінулыя стагоддзі ўпляталі ў мазкі алею чалавечыя ўчынкі, цяпер жа галаваломкай часцей за ўсё становяцца думкі, пачуцці, душа. Пераканацца ў гэтым можна ў Малой зале Музея сучаснага выяўленчага мастацтва на выстаўцы графікі “Маналогі” маладой беларускай мастачкі Юльяны Пятровіч.